Firma Hexi Pharma și-a retras cererea de intrare în insolvență, Tribunalul București luând act de acțiunea reprezentanților societății.

La data de 10 mai, pe rolul Tribunalului București a fost înregistrat un dosar prin care firma Hexi Pharma solicita intrarea în insolventă. Potrivit informațiilor care apăreau în cerere, societatea ar avea datorii de 23.426.229 lei.

Reprezentanții firmei și-au retras cererea marți, după ce Judecătoria Sectorului 5 a interzis dizolvarea, reducerea capitalului social sau înstrăinarea activelor Hexi Pharma.

„Admite cererea Parchetului. Dispune față de Hexi Pharma, pentru participație improprie la infracțiunea de zădărnicire a combaterii bolilor, următoarele măsuri preventive de la 16 mai până la 14 iulie inclusiv: interdicția inițierii procedurii de dizolvare sau lichidare, suspendarea procedurii de dizolvare sau lichidare, interdicția fuziunii, divizării sau reducerii capitalului social, interzicerea înstrăinării activelor, interzicerea plăților și transferurilor bănești, cu excepția celor necesare pentru plata utilităților și a salariilor, interzicerea producerii și comercializării de produse biocide”, se arată în decizia Judecătoriei Sectorului 5, hotărârea nefiind definitivă.

Cererea procurorilor a fost înaintată instanței după ce Hexi Pharma a anunțat că a demarat deja procedurile legale pentru închidere și că își va retrage toate produsele de pe piață, precizând că în urma rezultatelor potrivit cărora produsele biocide ale companiei prezintă diferențe în concentrații între valoarea declarată și cea măsurată, firma își cere scuze public.

Procurorii de la Parchetul General au anunțat, marți, că au dispus efectuarea a două constatări tehnico-științifice asupra produselor „Hexi Pharma” în dosarul privind dezinfectanții diluați folosiți în spitalele din România, una fiind realizată la Institutul Național de Cercetare – Dezvoltare pentru Chimie si Petrochimie (ICECHIM) iar cealaltă la Institutul Cantacuzino, au declarat surse judiciare pentru MEDIAFAX.

Până la acest moment, în dosar a fost pusă sub urmărire penală compania Hexi Pharma pentru „participație improprie la infracțiunea de zădărnicire a combaterii bolilor”.